ЗАПИСНИК

Са састанка УИТРС одржаног 30. јануара 2019. године

Састанак ужег руководства УИТРС одржан је 30. јануара 2019. године у просторијама Удружења са почетком у 18 часова. Састанку су присуствовали: Дејан Којић, Мирјана Драгољић, Миодраг Јазић, Божана Оџаковић, Весна Матић, Горан Вучић, Мирослав Танасић и Наташа Радуловић. На састанку је утврђен дневни ред.

Дневни ред:

1. Семинар у Бијељини,
2. Студијско путовање,
3. Разно.

Ад 1.

Прије самог преласка на прву тачку Дневног реда, предсједник Удружења Миодраг Јазић је обавијестио присутне да је био у Суду гдје су му саопштили да би рјешење које је поднесено у вези измјена Статута требало бити готово почетком марта текуће године.

Миодраг Јазић је рекао да би се требало одредити неколико тема и исте послати колегама у Бијељини на разматрање, као и предложити истима да и они сами предложе неке теме које би биле интересантне и корисне учесницима семинара.

Предложене теме са предавачима су:

1. „Утицај процеса пржења на сензорни и нутритивни квалитет кафе“, предавач Божана Оџаковић,
2. „Систем акредитације испитних лабораторија у БиХ“, предавач Горана Вучић,
3. „Декларисање намирница“,
4. „Екстракција уља из отпада...“,
5. „Третман отпадних вода“.

Одређена је и оквирна тема семинара,

Присутни су се сложили да би требало ангажовати и колеге из Зворника да узму учешће на семинару. Мирослав Танасић је предложио да би се требали ангажовати у потрази за потенцијалним спонзорима, те да се поред колега из прехрамбене, ангажују колеге и из других бранши.

Миодраг Јазић је предложио да би колегица Маја Продановић требала да направи Упитник ради што ефикаснијег одабира тема за предстојећи семинар.

За потенцијалне датуме одржавања семинара предложени су 23. март и 30. март текуће године. Што се тиче превоза, констатовано је да би Удружење могло да сноси трошкове превоза, те да би се у зависности од броја заинтересованих организовао или аутобуски или превоз личним возилима.

Присутни су се сложили да би се Позив на семинар требао послати члановима крајем фебруара.

Ад 2.

Друга тачка Дневног реда била је студијско путовање. Оквирно је договорено да се организује посјета привредним субјектима на подручју Војводине уз могућност посјете газдинствима у Мађарској. Потребно је прецизније одредити који би градови били обухваћени овом посјетом о чему ће бити прецизније говорено на наредном састанку. Студијско путовање би требало да се реализује у другој половини мјесеца маја.

Ад 3.

У тачки под разно било је говора о актуелном пројекту и посјетама које ће се организовати у септембру. Такође је напоменуто да би се требале прозвати колеге из поменутих рудника који су укључени у реализацији пројекта.

Састанак је завршен у 19 часова. Термин наредног састанка биће накнадно договорен.

Бањалука, 30. јануар 2019. године Записничар:

 Наташа Радуловић